[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 2.2.2011

COM(2011) 34 τελικό

2011/0014 (COD)

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την εγγραφή της Ευρωπαϊκής Ένωσης για την απόκτηση νέων μεριδίων στο μετοχικό κεφάλαιο της Ευρωπαϊκής Τράπεζας για την Ανασυγκρότηση και την Ανάπτυξη (ΕΤΑΑ) μετά την απόφαση για αύξηση του κεφαλαίου της

ΑΙΤΙΟΛΟΓΙΚΗ ΕΚΘΕΣΗ

1. ΠΛΑΙΣΙΟ ΤΗΣ ΠΡΟΤΑΣΗΣ

Η Ευρωπαϊκή Τράπεζα για την Ανασυγκρότηση και την Ανάπτυξη (ΕΤΑΑ) ιδρύθηκε το 1990 με σκοπό τη στήριξη της ανάπτυξης οικονομιών της αγοράς από την κεντρική Ευρώπη έως την κεντρική Ασία μετά την κατάρρευση των κομμουνιστικών καθεστώτων. Η Ευρωπαϊκή Ένωση, μαζί με την Ευρωπαϊκή Τράπεζα Επενδύσεων (ΕΤΕπ) και 40 χώρες (συμπεριλαμβανομένων όλων των κρατών μελών της ΕΕ την εποχή εκείνη), αποτέλεσαν ιδρυτικά μέλη. Η ΕΤΑΑ ανήκει σήμερα σε 61 χώρες, την ΕΕ και την ΕΤΕπ. Η ΕΤΑΑ στηρίζει επενδυτικά σχέδια σε 29 χώρες, κυρίως στον ιδιωτικό τομέα, που δεν είναι δυνατόν να χρηματοδοτηθούν πλήρως από την αγορά. Η Τράπεζα προάγει την επιχειρηματικότητα και στηρίζει τη μετάβαση σε ανοικτές και δημοκρατικές οικονομίες της αγοράς.

Η προτεινόμενη απόφαση αποβλέπει στο να επιτραπεί στην Ευρωπαϊκή Ένωση να εγγραφεί για την απόκτηση νέων εξοφλητέων μεριδίων στην ΕΤΑΑ, στο πλαίσιο της αύξησης κεφαλαίου που αποφασίστηκε από το συμβούλιο διοικητών της ΕΤΑΑ στις 14/15 Μαΐου 2010. Η απόφαση θα επιτρέψει επίσης στον διοικητή της ΕΤΑΑ για την Ευρωπαϊκή Ένωση να καταθέσει την απαιτούμενη πράξη εγγραφής.

Η Ευρωπαϊκή Ένωση[1] έγινε μέλος της ΕΤΑΑ μετά από την απόφαση του Συμβουλίου της 19ης Νοεμβρίου 1990 σχετικά με τη σύναψη της συμφωνίας για την ίδρυση της ΕΤΑΑ (90/674/ΕΟΚ). Το αρχικό κεφάλαιο της ΕΤΑΑ καθορίστηκε σε 10 δισεκατομμύρια ECU, η δε ΕΕ είχε εγγραφεί για ποσοστό 3%.

Το 1996, οι διοικητές της ΕΤΑΑ αποφάσισαν να διπλασιάσουν το ύψος του εγκεκριμένου μετοχικού κεφαλαίου της ΕΤΑΑ. Η ΕΕ ενεγράφη για την απόκτηση 30.000 επιπλέον μετοχών των 10.000 ευρώ εκάστη, ανεβάζοντας σε 600 εκατομμύρια ευρώ[2] το κεφάλαιο που ανέλαβε να καλύψει η ΕΕ. Το μερίδιο της ΕΕ στο συνολικό εγκεκριμένο μετοχικό κεφάλαιο της ΕΤΑΑ παρέμεινε αμετάβλητο. Η εγγραφή της ΕΕ για αγορά πρόσθετων μεριδίων πραγματοποιήθηκε με την απόφαση 97/135/ΕΚ του Συμβουλίου, της 17ης Φεβρουαρίου 1997, για «την εγγραφή της Ευρωπαϊκής Κοινότητας στην αγορά νέων μετοχών μετά την απόφαση διπλασιασμού του κεφαλαίου της ΕΤΑΑ».

Στην ετήσια σύνοδο των διοικητών της ΕΤΑΑ στις 14/15 Μαΐου 2010, το συμβούλιο των διοικητών ενέκρινε δύο αποφάσεις που προέβλεπαν την αύξηση του εγκεκριμένου μετοχικού κεφαλαίου της Τράπεζας κατά 50%, από 20 δισεκατομμύρια ευρώ σε 30 δισεκατομμύρια ευρώ. Η αύξηση του κεφαλαίου της Τράπεζας συμφωνήθηκε σε απάντηση στην χρηματοπιστωτική κρίση και στην αναγνωρισμένη ανάγκη εκ μέρους των μετόχων της Τράπεζας να ενισχύσουν τη δραστηριότητά της για την προώθηση και στήριξη της ανάκαμψης στην περιοχή στην οποία δραστηριοποιείται. Η αύξηση του κεφαλαίου περιλαμβάνει 1 δισεκατομμύριο ευρώ σε καταβεβλημένο κεφάλαιο και 9 δισεκατομμύρια ευρώ νέου καταβλητέου κεφαλαίου.

Σύμφωνα με την Απόφαση 126 που εξέδωσε το συμβούλιο των διοικητών, οι εξοφλημένες μετοχές χρηματοδοτήθηκαν μέσω της ενσωμάτωσης ελεύθερων αποθεματικών, κατ’ αναλογία του υφιστάμενου μεριδίου των μετόχων στο εγγεγραμμένο κεφάλαιο της Τράπεζας. Μετά την πρώτη αύξηση κεφαλαίου της ΕΤΑΑ, καλύφθηκαν 19,794 δισεκατομμύρια ευρώ αντί για 20 δισεκατομμύρια ευρώ που είχαν εγκριθεί. Κατά συνέπεια, το μερίδιο της ΕΕ στο εγγεγραμμένο κεφάλαιο της ΕΤΑΑ είναι 3,031%. Το καταβεβλημένο άρα κεφάλαιο της ΕΕ αυξήθηκε κατά 30,31 εκατομμύρια ευρώ. Η αύξηση των εξοφλημένων μετοχών τέθηκε σε ισχύ στις 14 Μαΐου 2010, ημερομηνία έκδοσης της Απόφασης 126. Κατά συνέπεια, δεν απαιτείται καμία περαιτέρω ενέργεια εκ μέρους των μετόχων για την έκδοση των πρόσθετων άμεσα καταβεβλημένων μετοχών.

Η εγγραφή καταβλητέων σε πρώτη ζήτηση μετοχών συνολικού ύψους 9 δισεκατομμυρίων ευρώ θα ισχύσει μόλις οι μεμονωμένοι μέτοχοι ολοκληρώσουν τις εσωτερικές τους διαδικασίες και καταθέσουν τα αποδεικτικά εγγραφής, όπως συνέβη και με την αύξηση κεφαλαίου του 1996. Η Τράπεζα αναμένει ότι η αύξηση του καταβλητέου μετοχικού κεφαλαίου θα ισχύσει στο τέλος Απριλίου 2011, πλην όμως σε κάθε περίπτωση όχι μετά τις 31 Δεκεμβρίου 2011. Η Απόφαση 128 (που επισυνάπτεται στην απόφαση) προβλέπει ότι κάθε μέλος της Τράπεζας δικαιούται να εγγραφεί για αριθμό πρόσθετων μετοχών (στρογγυλευμένο προς τα κάτω) έως, χωρίς όμως να υπερβαίνει, το 42,857% του αριθμού των μετοχών που κατείχε το μέλος πριν από την ημερομηνία έναρξης ισχύος της αύξησης του κεφαλαίου. Αυτό σημαίνει ότι η ΕΕ εγγράφεται για μέγιστο αριθμό 27.013 πρόσθετων απαιτήσεων σε πρώτη ζήτηση μετοχών, ποσού 270,13 εκατομμυρίων ευρώ, λαμβάνοντας υπόψη το ποσοστό κάλυψης 3,031% της ΕΕ στο εγγεγραμμένο κεφάλαιο.

Ο κατωτέρω πίνακας συνοψίζει την εξέλιξη των μετοχών της ΕΕ μετά τη νέα αύξηση του κεφαλαίου. Παρουσιάζει κυρίως τις υφιστάμενες ολοσχερώς εξοφλημένες μετοχές πριν από την αύξηση κεφαλαίου του 2010, την κεφαλαιοποίηση των αποθεματικών, το υφιστάμενο καταβλητέο κεφάλαιο, την προτεινόμενη αύξηση του καταβλητέου κεφαλαίου και το συνολικό εγγεγραμμένο κεφάλαιο μετά την αύξηση.

Υφιστάμενο και προτεινόμενο εγγεγραμμένο κεφάλαιο της ΕΕ (εκατομμύρια ευρώ)

Εξοφλημένες μετοχές | Καταβλητέο κεφάλαιο | Σύνολο εγγεγραμμένου κεφαλαίου μετά την αύξηση |

Υφιστάμενες (Προ Μαΐου 2010) | Κεφαλαιοποίηση αποθεματικών το 2010 | Σύνολο | Υφιστάμενο (Προ Μαΐου 2010) | Προτεινόμενη αύξηση | Σύνολο |

157,50 | 30,31 | 187,81 | 442,50 | 270,13 | 712,63 | 900,44 |

Η Απόφαση 128 προβλέπει επίσης έναν μηχανισμό επανεξέτασης που μπορεί να επιτρέπει μερική ή ολική εξαγορά του μη χρησιμοποιηθέντος μέρους του καταβλητέου κεφαλαίου της αύξησης που θα επιστραφεί στους μετόχους μετά το πέρας της περιόδου 2010-2015, κάτω από ορισμένες προϋποθέσεις που πρόκειται να συμφωνηθούν το 2015. Σε μια τέτοια περίπτωση, το μη χρησιμοποιηθέν καταβλητέο κεφάλαιο δεν θα αποτελεί πλέον ενδεχόμενη υποχρέωση για τους μετόχους το 2016.

2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ

Η τέταρτη επισκόπηση των κεφαλαιακών πόρων της ΕΤΑΑ (Capital Resources Review -CRR4) για την περίοδο 2011-2015, που διενεργήθηκε το προηγούμενο έτος, αντικατοπτρίζει την ανάγκη να ανταποκριθεί αποτελεσματικά η Τράπεζα στην κρίση και να επαναπροσανατολίσει την μεσοπρόθεσμη στρατηγική της λαμβάνοντας υπόψη τον σημαντικό αντίκτυπο της κρίσης στην περιοχή των δραστηριοτήτων της. Οι μέτοχοι της ΕΤΑΑ (που περιλαμβάνουν όλα τα κράτη μέλη της ΕΕ, την ΕΤΕπ και την Επιτροπή ως εκπρόσωπο της ΕΕ) συμμετείχαν ενεργά στη διαδικασία.

Στο πλαίσιο αυτό, η ΕΤΑΑ διενήργησε ανάλυση των επιλογών ενίσχυσης του κεφαλαίου με βάση την ανάγκη συμμόρφωσης με τις καταστατικές υποχρεώσεις της Τράπεζας σχετικά με τον «δείκτη δανειακής εξάρτησης» και το οικονομικό κεφάλαιο, την ανάγκη διατήρησης της πιστοληπτικής της διαβάθμισης ΑΑΑ και την εξασφάλιση της αποδοτικής και αποτελεσματικής χρησιμοποίησης του κεφαλαίου των μετόχων. Η παρούσα απόφαση για την ενίσχυση του κεφαλαίου της ΕΤΑΑ αντικατοπτρίζει τον συμβιβασμό που επιτεύχθηκε μεταξύ των μετόχων της Τράπεζας.

Οι προσπάθειες που κατέβαλε η ΕΤΑΑ για την άμβλυνση των επιπτώσεων της κρίσης σε όλες τις χώρες στις οποίες δραστηριοποιείται μέσω της προτεινόμενης αύξησης του κεφαλαίου θα επιτρέψουν στην Τράπεζα να διατηρήσει υψηλό επίπεδο δραστηριότητας και να πλαισιώσει την ανάκαμψη στην περιοχή των δραστηριοτήτων της, σε συνεργασία με την ΕΤΕπ και άλλους διεθνείς χρηματοδοτικούς οργανισμούς. Αναμένεται ότι η αύξηση του κεφαλαίου θα επιτρέψει στην ΕΤΑΑ να έχει ετήσιο όγκο δραστηριοτήτων της τάξης των 9 δισεκατομμυρίων ευρώ περίπου για το 2011 και 2012, και 8,5 δισεκατομμυρίων ευρώ περίπου έως το 2015. Ως εκ τούτου, είναι σκόπιμο να προεγγραφεί η ΕΕ για την απόκτηση των πρόσθετων αυτών μεριδίων προκειμένου να προαγάγει τους στόχους της στο πεδίο των οικονομικών εξωτερικών σχέσεων και να διατηρήσει τα δικαιώματα ψήφου τα οποία κατέχει επί του παρόντος εντός της ΕΤΑΑ.

Ένεκα της φύσεώς της, η εγγραφή στην αύξηση του κεφαλαίου δεν θα απαιτήσει πραγματικές ταμειακές πληρωμές από τον προϋπολογισμό της ΕΕ, εκτός εάν σοβαρές και απρόβλεπτες απώλειες οδηγήσουν σε πραγματική πρόσκληση για την καταβολή του κεφαλαίου της Τράπεζας, πέρα από το ήδη καταβεβλημένο τμήμα.

Βάσει των προαναφερθέντων, και σύμφωνα με την αρχή της αναλογικότητας και την προηγούμενη πρακτική, η Επιτροπή δεν προτείνει την εκπόνηση επίσημης εκτίμησης επιπτώσεων.

3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

Στο πλαίσιο της αύξησης του κεφαλαίου το 1996, αποφασίστηκε η συμμετοχή της ΕΕ με την απόφαση 97/135/ΕΚ του Συμβουλίου[3], στην οποία προβλεπόταν η εγγραφή της Ευρωπαϊκής Κοινότητας στην αγορά νέων μετοχών μετά την απόφαση διπλασιασμού του κεφαλαίου της ΕΤΑΑ. Η απόφαση 97/135/ΕΚ του Συμβουλίου εκδόθηκε δυνάμει του άρθρου 235 της Συνθήκης.

Οι χώρες στις οποίες δραστηριοποιείται η ΕΤΑΑ είναι χώρες της κεντρικής και ανατολικής Ευρώπης[4] και της κεντρικής Ασίας, με το μεγαλύτερο μέρος της δραστηριότητας να υλοποιείται σε χώρες εκτός της ΕΕ. Ο κύριος όγκος των δραστηριοτήτων της ΕΤΑΑ κατά την περίοδο που καλύπτεται από το CRR4 αναμένεται να επικεντρωθεί σε υποψήφιες και δυνητικά υποψήφιες προς ένταξη χώρες στην ΕΕ και άλλες χώρες μεσαίου εισοδήματος, συμπεριλαμβανομένης της Ρωσίας. Μετά την έναρξη ισχύος της συνθήκης για τη λειτουργία της Ευρωπαϊκής Ένωσης, το άρθρο 212 της εν λόγω συνθήκης προβλέπει τις νομικές βάσεις στην ΕΕ για την υλοποίηση μέτρων οικονομικής, χρηματοδοτικής και τεχνικής συνεργασίας, ειδικότερα δε βοήθειας προς τις τρίτες χώρες και προτείνεται ως η νομική βάση για την παρούσα νομοθετική πρόταση.

Η πρόταση συνάδει με την αρχή της αναλογικότητας, καθώς η συμμετοχή της ΕΕ στο κεφάλαιο της ΕΤΑΑ αποδείχθηκε αποτελεσματικό μέσο για τη συμβολή στην προώθηση των στόχων της ΕΕ και θα χρησιμεύσει για την άμβλυνση του αντικτύπου της κρίσης στις χώρες όπου δραστηριοποιείται η ΕΤΑΑ και για την διατήρηση ενός υψηλού επιπέδου δραστηριότητας της ΕΤΑΑ.

4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Οι λεπτομέρειες συμμετοχής δεν προβλέπουν ταμειακή καταβολή από τους μετόχους.

Λαμβάνοντας υπόψη ότι το μερίδιο της ΕΤΑΑ στο εγγεγραμμένο κεφάλαιο της ΕΤΑΑ ανέρχεται σε 3,031%, η ΕΕ θα αυξήσει το καλυπτόμενο από αυτήν κεφάλαιο κατά 300,44 εκατομμύρια ευρώ, εκ των οποίων 270,13 εκατομμύρια ευρώ αφορούν εγγεγραμμένες καταβλητέες μετοχές και 30,31 εκατομμύρια ευρώ ως εξοφληθείσες μετοχές μέσω της ενσωμάτωσης ελεύθερων αποθεματικών της ΕΤΑΑ. Ανάλογα με την μελλοντική απόφαση των διοικητών της ΕΤΑΑ το 2015, μέρος του προς καταβολή κεφαλαίου μπορεί να επιστραφεί στους μετόχους.

Όσον αφορά το προς καταβολή μέρος της αύξησης του κεφαλαίου, η δημοσιονομική επίπτωση θα αντιμετωπιστεί μέσω του κονδυλίου του προϋπολογισμού 01 03.01 02 «Ευρωπαϊκή Τράπεζα για τη Ανασυγκρότηση και την Ανάπτυξη – προς καταβολή τμήμα του εγγεγραμμένου κεφαλαίου», που δημιουργήθηκε στον προϋπολογισμό 2011, προκειμένου να αντικατοπτρίσει την υποχρέωση του προϋπολογισμού της ΕΕ η οποία απορρέει από το προς καταβολή τμήμα της συμμετοχής της ΕΕ στο κεφάλαιο της ΕΤΑΑ. Το κονδύλιο του προϋπολογισμού πρέπει να συνοδεύεται από τη μνεία «π.υ.» ώστε να αντικατοπτρίζει τον απρόβλεπτο χαρακτήρα της απαίτησης και μια παρατήρηση στην οποία να καθορίζεται το μέγεθος της ενδεχόμενης υποχρέωσης. Μολονότι θεωρείται μάλλον απίθανο να ζητηθεί η καταβολή, η γραμμή του προϋπολογισμού καθώς και το σχόλιό της θα αντικατοπτρίζουν τις χρηματοδοτικές ανάγκες οι οποίες θα προκύψουν σε περίπτωση που ζητηθεί η πληρωμή από την ΕΤΑΑ αναφορικά με το προς καταβολή μέρος του κεφαλαίου το οποίο έχει αναλάβει να καλύψει η ΕΕ.

5. ΠΡΟΑΙΡΕΤΙΚΑ ΣΤΟΙΧΕΙΑ

Λεπτομερής επεξήγηση της πρότασης

Άρθρο 1

Δυνάμει των όρων και προϋποθέσεων της Απόφασης 128 για την αύξηση κεφαλαίου με την μορφή πρόσθετης εγγραφής για την κάλυψη καταβλητέου κεφαλαίου, το εγκεκριμένο μετοχικό κεφάλαιο της Τράπεζας θα αυξηθεί κατά 900.000 εξοφλητέες μετοχές, εκάστη ονομαστικής αξίας 10.000 ευρώ και εξαγοράσιμη σύμφωνα με τις διατάξεις της ανωτέρω Απόφασης. Η ΕΕ δικαιούται να εγγραφεί για ανώτατο αριθμό 27.013 εξοφλητέων μετοχών.

Σκοπός του άρθρου 1 είναι να επιτραπεί στην ΕΕ να συμμετάσχει στο προς καταβολή τμήμα της αύξησης του κεφαλαίου της ΕΤΑΑ με την εγγραφή της για την απόκτηση των επιτρεπόμενων μετοχών.

Άρθρο 2

Σύμφωνα με τους όρους της Απόφασης 128, κάθε μέλος της ΕΤΑΑ καταθέτει στην Τράπεζα πράξη εγγραφής σύμφωνα με την οποία το μέλος εγγράφεται για τον αριθμό των εξοφλητέων μετοχών που προσδιορίζονται στο εν λόγω έγγραφο. Επιπλέον, το μέλος καταθέτει δήλωση ότι έχει λάβει δεόντως όλα τα νομικά και λοιπά εσωτερικά μέτρα που είναι αναγκαία ώστε να μπορεί να προβεί σε τέτοιου είδους εγγραφή.

2011/0014 (COD)

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την εγγραφή της Ευρωπαϊκής Ένωσης για την απόκτηση νέων μεριδίων στο μετοχικό κεφάλαιο της Ευρωπαϊκής Τράπεζας για την Ανασυγκρότηση και την Ανάπτυξη (ΕΤΑΑ) μετά την απόφαση για αύξηση του κεφαλαίου της

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 212,

Έχοντας υπόψη την πρόταση της Ευρωπαϊκής Επιτροπής,

Κατόπιν διαβίβασης του σχεδίου νομοθετικής πράξης στα εθνικά κοινοβούλια,

Αποφασίζοντας σύμφωνα με τη συνήθη νομοθετική διαδικασία,

Εκτιμώντας τα ακόλουθα:

1. Σύμφωνα με το άρθρο 4 παράγραφος 3 της συμφωνίας για την ίδρυση της ΕΤΑΑ, οι διοικητές της ΕΤΑΑ, στην ετήσια συνοδό τους στο Ζάγκρεμπ στις 14/15 Μαΐου 2010, αποφάσισαν με τις Αποφάσεις 126 και 128 να αυξήσουν κατά 10 δισεκατομμύρια ευρώ το εγκεκριμένο μετοχικό κεφάλαιο της ΕΤΑΑ, προκειμένου να διατηρηθεί επαρκές κεφάλαιο ώστε να εξασφαλιστεί μεσοπρόθεσμα εύλογο επίπεδο δραστηριότητας στις χώρες στις οποίες δραστηριοποιείται η Τράπεζα, εντός των προβλεπόμενων ορίων.

2. Πριν από τις Αποφάσεις αυτές, το κεφάλαιο της ΕΤΑΑ είχε καθοριστεί σε 20 δισεκατομμύρια ευρώ. Η Ευρωπαϊκή Ένωση είχε εγγραφεί για την απόκτηση 60.000 μετοχών, ονομαστικής αξίας 10.000 ευρώ εκάστη.

3. Σύμφωνα με την Απόφαση 126 για την αύξηση του εγκεκριμένου μετοχικού κεφαλαίου, την έκδοση άμεσα εξοφλούμενων μετοχών και την πληρωμή μέσω ανακατανομής των καθαρών εσόδων, το εγκεκριμένο μετοχικό κεφάλαιο της ΕΤΑΑ αυξάνεται κατά 100.000 μετοχές άμεσες εξόφλησης, και κάθε μέλος της Τράπεζας λαμβάνει ακέραιο αριθμό μετοχών, στρογγυλευμένο προς τα κάτω, κατ’ αναλογία της υφιστάμενης συμμετοχής του. Το εξοφλούμενο τμήμα της αύξησης του κεφαλαίου θα καταβληθεί με την ενσωμάτωση στο κεφάλαιο μέρους των ελεύθερων γενικών αποθεματικών της ΕΤΑΑ. Όλοι οι μέτοχοι της ΕΤΑΑ θα λάβουν αυτόματα εξοφλημένες μετοχές κατ’ αναλογία με την υφιστάμενη συμμετοχή τους, χωρίς καμία περαιτέρω διαδικασία εκ μέρους των ίδιων των μετόχων. Κατά συνέπεια, η ΕΕ λαμβάνει 3.031 νέες μετοχές, εκάστη ονομαστικής αξίας 10.000 ευρώ, αυξάνοντας με τον τρόπο αυτό τον αριθμό των εξοφλημένων μετοχών της ΕΕ σε 63.031.

4. Σύμφωνα με τους όρους και τις προϋποθέσεις της Απόφασης 128 για την αύξηση του εγκεκριμένου μετοχικού κεφαλαίου, την έκδοση και εγγραφή απαιτητού κεφαλαίου και την εξαγορά, το εγκεκριμένο μετοχικό κεφάλαιο της ΕΤΑΑ αυξάνεται κατά 900.000 εξοφλητέες μετοχές, ονομαστικής αξίας 10.000 ευρώ εκάστη με δικαίωμα εξαγοράς σύμφωνα με τις διατάξεις της ανωτέρω Απόφασης. Κάθε μέλος δικαιούται να εγγραφεί, στην ονομαστική αξία, για ακέραιο αριθμό εξοφλητέων μετοχών έως, αλλά όχι υπεράνω, το 42,857 τοις εκατό του αριθμού των μετοχών που κατέχει κάθε μέλος άμεσα πριν από την ημερομηνία ισχύος της αύξησης του κεφαλαίου. Η ΕΕ δικαιούται συνεπώς να εγγραφεί για ανώτατο ύψος 27.013 εξοφλητέων μετοχών. Η ημερομηνία έναρξης ισχύος θα είναι η 30η Απριλίου 2011, ή οιαδήποτε μεταγενέστερη ημερομηνία το αργότερο στις 31 Δεκεμβρίου 2011 την οποία μπορεί να καθορίσει το συμβούλιο των διευθυντών της ΕΤΑΑ.

5. Σύμφωνα με τους όρους και τις προϋποθέσεις της Απόφασης 128 σχετικά για την αύξηση του εγκεκριμένου μετοχικού κεφαλαίου, την έκδοση και εγγραφή εξοφλητέου κεφαλαίου και την εξαγορά, το συμβούλιο των διοικητών της ΕΤΑΑ μπορεί να αποφασίσει το 2015 ότι μέρος του μη χρησιμοποιηθέντος απαιτητού κεφαλαίου μπορεί να εξαγοραστεί κάτω από συγκεκριμένες προϋποθέσεις που πρόκειται να συμφωνηθούν το 2015. Δυνάμει της Απόφασης 128, το συμβούλιο των διοικητών της ΕΤΑΑ αποφάνθηκε ότι μια τέτοια εξαγορά εξοφλητέων μετοχών θα είναι αυτόματη και θα εφαρμόζεται σε όλα τα μέλη της ΕΤΑΑ που έχουν εγγραφεί για ένα μέρος των εν λόγω μετοχών οι οποίες έχουν εγκριθεί δυνάμει της Απόφασης αυτής. Σε μια τέτοια περίπτωση, η Επιτροπή θα λάβει υπόψη της την Απόφαση των διοικητών της ΕΤΑΑ και θα την εφαρμόσει.

6. Είναι σκόπιμο για την Ευρωπαϊκή Ένωση να εγγραφεί για την απόκτηση των συμπληρωματικών αυτών μετοχών προκειμένου να επιτύχει τους στόχους της Ευρωπαϊκής Ένωσης στο πεδίο των οικονομικών εξωτερικών σχέσεων και να διατηρήσει τα σχετικά δικαιώματα ψήφου εντός της ΕΤΑΑ.

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Ευρωπαϊκή Ένωση εγγράφεται για την απόκτηση 27.013 συμπληρωματικών εξοφλητέων μετοχών της ΕΤΑΑ αξίας 10.000 ευρώ εκάστη βάσει των όρων και των προϋποθέσεων της Απόφασης 128 του συμβουλίου των διοικητών, το κείμενο της οποίας προσαρτάται στην παρούσα απόφαση.

Άρθρο 2

Ο διοικητής της ΕΤΑΑ για την Ευρωπαϊκή Ένωση καταθέτει την απαιτούμενη πράξη εγγραφής εξ ονόματος της Ένωσης.

Άρθρο 3

Η παρούσα απόφαση αρχίζει να ισχύει την τρίτη ημέρα μετά τη δημοσίευσή της στην Επίσημη Εφημερίδα της Ευρωπαϊκής Ένωσης .

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ

ΑΠΟΦΑΣΗ ΑΡΙΘ. 128

ΑΥΞΗΣΗ ΕΓΚΕΚΡΙΜΕΝΟΥ ΜΕΤΟΧΙΚΟΥ ΚΕΦΑΛΑΙΟΥ, ΕΚΔΟΣΗ ΚΑΙ ΕΓΓΡΑΦΗ ΓΙΑ ΤΗΝ ΚΑΛΥΨΗ ΚΑΤΑΒΛΗΤΕΟΥ ΚΕΦΑΛΑΙΟΥ, ΚΑΙ ΕΞΑΓΟΡΑ

ΤΟ ΣΥΜΒΟΥΛΙΟ ΤΩΝ ΔΙΟΙΚΗΤΩΝ

Αφού έλαβε από το συμβούλιο ΤΩΝ διευθυντών έκθεση σχετικά με την τέταρτη επισκόπηση των κεφαλαιακών πόρων (CRR4) για την περίοδο 2011-2015 (η περίοδος CRR4), η οποία επισκόπηση διενεργήθηκε σύμφωνα με το άρθρο 5.3 της συμφωνίας για την ίδρυσης της Τράπεζας (η συμφωνία)·

Αφού μελέτησε την έκθεση αυτή και επικύρωσε πλήρως τα πορίσματα και τις συστάσεις της, συμπεριλαμβανομένων των στρατηγικών της στόχων, τον προτεινόμενο ετήσιο όγκο δραστηριοτήτων ύψους 9 δισεκατομμυρίων ευρώ για το 2011 και το 2012 που θα μειωθεί σε 8,5 δισεκατομμύρια ευρώ για το υπόλοιπο της περιόδου CRR4, και την ανάλυση των κεφαλαιακών απαιτήσεων·

Αφού κατέληξε ότι είναι επιθυμητό και σκόπιμο να αυξηθεί το εγκεκριμένο μετοχικό κεφάλαιο κατά 9 δισεκατομμύρια ευρώ σε εξοφλητέες μετοχές και να εκδοθούν οι μετοχές αυτές, με όρους που να προβλέπουν την εξαγορά τους και την ακύρωση των εξαγορασθεισών μετοχών, σε όλα τα μέλη που επιθυμούν να εγγραφούν για την αύξηση αυτή κατ’ αναλογία των υφιστάμενων συμμετοχών τους·

Συμφωνώντας με την παρατήρηση που διατυπώθηκε στην έκθεση ότι, λαμβανομένης υπόψη της ανάγκης της Τράπεζας να διατηρήσει επαρκές κεφάλαιο για τη στήριξη των προβλεπόμενων επιχειρησιακών δραστηριοτήτων κατά τη διάρκεια των επόμενων πέντε ετών, προβλέπεται ότι κατά τη διάρκεια της περιόδου αυτής μέρος ή το σύνολο των εσόδων οιουδήποτε έτους θα διατίθενται στο πλεόνασμα, με εξαίρεση τις δυνητικές κατανομές για την ανασύσταση του ειδικού κεφαλαίου των μετόχων της ΕΤΑΑ, και

Ασκώντας τις εξουσίες του δυνάμει του άρθρου 24 παράγραφος 1 της συμφωνίας, συμπεριλαμβανομένης, στο μέτρο του αναγκαίου, της εξουσίας να ασκεί αρμοδιότητες επί οιουδήποτε ζητήματος που έχει εκχωρηθεί ή ανατεθεί στο συμβούλιο των διευθυντών δυνάμει του άρθρου 24 παράγραφος 2 της συμφωνίας·

ΑΠΟΦΑΣΙΖΕΙ:

Την αύξηση του εγκεκριμένου μετοχικού κεφαλαίου της Τράπεζας και την διάθεση των μετοχών που προκύπτουν από την αύξηση του μετοχικού κεφαλαίου προς εγγραφή υπό τους ακόλουθους όρους και προϋποθέσεις:

7. Αύξηση του εγκεκριμένου μετοχικού κεφαλαίου

(α) Το εγκεκριμένο μετοχικό κεφάλαιο της Τράπεζας, κατά την ημερομηνία έναρξης ισχύος όπως ορίζεται στην παράγραφο 4(α) της παρούσας Απόφασης, αυξάνεται κατά 900.000 εξοφλητέες μετοχές, ονομαστικής αξίας 10.000 ευρώ εκάστη, οι οποίες υπόκεινται σε εξαγορά σύμφωνα με την παράγραφο 3.

(β) Από τις εγκεκριμένες βάσει της παρούσας Απόφασης μετοχές, ο αριθμός των ακέραιων εξοφλητέων μετοχών, στρογγυλευμένος προς τα κάτω, έως, αλλά μη υπερβαίνοντας, το 42,857 τοις εκατό[5] των εγγεγραμμένων προς κάλυψη μετοχών από κάθε μέλος ακριβώς πριν την ημερομηνία έναρξης ισχύος, διατίθεται προς εγγραφή από τα μέλη αυτά σύμφωνα με την παράγραφο 2 της παρούσας απόφασης.

(γ) Οι εγκεκριμένες εξοφλητέες μετοχές σύμφωνα με την παρούσα Απόφαση, οι οποίες δεν θα έχουν καλυφθεί σύμφωνα με την παράγραφο 2 της παρούσας Απόφασης, προορίζονται για αρχική εγγραφή από νέα μέλη και για ειδικές αυξήσεις των εγγραφών από μεμονωμένα μέλη, όπως δύναται να καθοριστεί από το συμβούλιο των διοικητών δυνάμει των παραγράφων 2 και 4 του άρθρου 5 της συμφωνίας για την ίδρυση της Τράπεζας.

8. Εγγραφές

(α) Κάθε μέλος δικαιούται να εγγραφεί, στην ονομαστική αξία, για αριθμό ακέραιων εξοφλητέων μετοχών έως, αλλά χωρίς να το υπερβαίνει, το 42,857 τοις εκατό του αριθμού των μετοχών που βρίσκονται στην κατοχή των μελών αυτών ακριβώς πριν την ημερομηνία έναρξης ισχύος. Κάθε τέτοια εγγραφή υπόκειται στους όρους και τις προϋποθέσεις που αναφέρονται στην παρούσα Απόφαση.

(β) Έως και τις 30 Απριλίου 2011 ή σε μεταγενέστερη ημερομηνία, πλην όμως όχι μετά τις 31 Δεκεμβρίου 2011, όπως το συμβούλιο των διευθυντών μπορεί να καθορίσει στις 30 Απριλίου 2011 το αργότερο, κάθε μέλος που επιθυμεί να εγγραφεί σύμφωνα με την παρούσα Απόφαση καταθέτει στην Τράπεζα τα ακόλουθα έγγραφα σε αποδεκτή από την Τράπεζα μορφή:

(i) πράξη εγγραφής βάσει της οποίας το μέλος εγγράφεται για τον αριθμό των εξοφλητέων μετοχών που προσδιορίζονται στο έγγραφο αυτό·

(ii) δήλωση ότι το μέλος έχει προβεί σε όλες τις απαιτούμενες νομικές και λοιπές ενέργειες εσωτερικής τάξεως που είναι αναγκαίες για την πραγματοποίηση της εν λόγω εγγραφής· και

(iii) δέσμευση ότι το μέλος θα παράσχει στην Τράπεζα οιαδήποτε πληροφορία του ζητηθεί αναφορικά με τις εν λόγω ενέργειες.

(γ) Κάθε πράξη εγγραφής αρχίζει να παράγει αποτελέσματα και η εγγραφή που πραγματοποιείται σύμφωνα με το εν λόγω έγγραφο θεωρείται ότι έχει λάβει χώρα την ημερομηνία έναρξης ισχύος, ή την ημερομηνία κατά την οποία η Τράπεζα κοινοποιεί στο εγγραφόμενο μέλος ότι τα έγγραφα που κατέθεσε σύμφωνα με την παράγραφο 2 στοιχείο β της παρούσας Απόφασης θεωρούνται από την Τράπεζα ικανοποιητικά, ανάλογα με το ποια από τις ημερομηνίες αυτές είναι μεταγενέστερη.

(δ) Εάν δεν έχουν κατατεθεί έως την ημερομηνία έναρξης ισχύος έγγραφα που να ικανοποιούν την Τράπεζα αναφορικά με εγγραφές για το συνολικό ποσό των μετοχών που αναφέρονται στην παράγραφο 4 στοιχείο α) της παρούσας Απόφασης, τότε το συμβούλιο των διοικητών μπορεί να δηλώσει ότι οι πράξεις εγγραφής που έχουν ήδη κατατεθεί από μέλη και οι σχετικές εγγραφές αρχίζουν να ισχύουν άμεσα κατά παρέκκλιση οιωνδήποτε άλλων διατάξεων της παρούσας Απόφασης, υπό τον όρο ότι μια τέτοια ενέργεια θεωρείται από το συμβούλιο των διευθυντών ότι εξυπηρετεί κατά τον καλύτερο τρόπο τα οργανικά συμφέροντα της Τράπεζας, και εφόσον το συνολικό ποσό που αναφέρεται στα αποδεικτικά στοιχεία της εγγραφής που έχουν ήδη κατατεθεί και αναμένεται να κατατεθούν στο άμεσο μέλλον προσεγγίζει αρκετά, κατά την άποψη του συμβουλίου των διευθυντών, το συνολικό ποσό των μετοχών που προβλέπονται στην εν λόγω παράγραφο 4 στοιχείο α).

9. Εξαγορά:

(α) Οι εγκεκριμένες εξοφλητέες μετοχές βάσει της παρούσας Απόφασης εξαγοράζονται, και άνευ κανενός κόστους, από την Τράπεζα μετά το πέρας της περιόδου CRR4, με βάση και όπως περαιτέρω προβλέπεται στις παρακάτω διατάξεις της παρούσας παραγράφου 3.

(β) Με την επιφύλαξη των υπολοίπων διατάξεων της παρούσας παραγράφου 3, το σύνολο ή μέρος των εξοφλητέων μετοχών εξαγοράζονται κατά την ημέρα αμέσως μετά την ετήσια σύνοδο του 2016, με τον αριθμό των προς εξόφληση μετοχών να υπολογίζεται με την εφαρμογή του συμφωνηθέντος τύπου (ο συμφωνηθείς τύπος) βάσει του μη χρησιμοποιηθέντος καταβλητέου κεφαλαίου, εφόσον υπάρχει, στο τέλος της περιόδου CRR4 σε σχέση με ένα προβλεπόμενο όριο χρησιμοποίησης του κεφαλαίου 87% στο τέλος της περιόδου CRR4. Για τους σκοπούς του υπολογισμού, το εν λόγω μη χρησιμοποιηθέν καταβλητέο κεφάλαιο, εφόσον υπάρχει, ισούται με το μικρότερο μεταξύ των ποσών των 9.000.000.000 ευρώ και του ((87% του A) – B), όπου:

(i) Α είναι το συνολικό ποσό του μη απομειωμένου εγγεγραμμένου κεφαλαίου, των αποθεματικών και πλεονασμάτων της Τράπεζας στο τέλος της περιόδου CRR4, και

(ii) B είναι το συνολικό ποσό του κεφαλαίου εκμετάλλευσης (κυκλοφορούντος ενεργητικού) της Τράπεζας στο τέλος της περιόδου CRR4.

Ο αριθμός των μετοχών, εφόσον υπάρχει, που πρόκειται να εξαγορασθούν σύμφωνα με τον συμφωνηθέντα τύπο ισούται με το ποσό αυτό διαιρούμενο με την ονομαστική αξία των μετοχών (10.000 ευρώ)[6].

(γ) Οποιαδήποτε εξαγορά μετοχών πραγματοποιείται σύμφωνα με την παρούσα Απόφαση υπόκειται στον όρο ότι, μετά από οιαδήποτε εξαγορά, εξακολουθούν να εφαρμόζονται όλες οι σχετικές διατάξεις της συμφωνίας (παραδείγματος χάρη, ικανοποιούνται οι αναλογίες που προβλέπονται στο άρθρο 12, δεν έχει απαιτηθεί η πληρωμή εξοφλητέων μετοχών για την ικανοποίηση υποχρεώσεων της Τράπεζας (άρθρα 6.4 και 17 της συμφωνίας), και δεν έχει ληφθεί καμία απόφαση για τερματισμό των δραστηριοτήτων της Τράπεζας (άρθρα 41 και 42.2 της συμφωνίας).

(δ) Κατά την περίοδο ακριβώς πριν την ετήσια σύνοδο του 2015:

(i) με βάση τα στοιχεία που είναι γνωστά για την περίοδο 2011-14, καθώς και τις εύλογες προβολές για το 2015, η διοίκηση της Τράπεζας καταρτίζει εκτίμηση της χρηματοοικονομικής θέσης της Τράπεζας και των οικονομικών όρων που αναμένεται να ισχύσουν ως το τέλος της περιόδου CRR4, συμπεριλαμβανομένων των ιδιαίτερων εξελίξεων στις οικονομικές εκροές, τις επενδύσεις, τα εγχώρια τραπεζικά συστήματα και τις διεθνείς κεφαλαιαγορές, και στη συνέχεια προβαίνει στις ενδεδειγμένες διαβουλεύσεις με το συμβούλιο των διευθυντών·

(ii) ο πρόεδρος υποβάλλει στο συμβούλιο των διευθυντών σχέδιο έκθεσης προς το συμβούλιο των διοικητών μαζί με δύο σχέδια Αποφάσεων, όπως περιγράφονται κατωτέρω·

(iii) η πρώτη Απόφαση προσδιορίζει τον αριθμό των εξοφλητέων μετοχών που πρόκειται να εξαγοραστούν και έχει ως εξής: (x) εάν δεν υπάρχει αχρησιμοποίητο καταβλητέο κεφάλαιο για την εφαρμογή του συμφωνηθέντος τύπου, η Απόφαση προβλέπει ότι, κατ’ εφαρμογή του συμφωνηθέντος τύπου, δεν υπάρχει καμία μετοχή προς εξαγορά· (y) εάν υπάρχει αχρησιμοποίητο καταβλητέο κεφάλαιο για την εφαρμογή του συμφωνηθέντος τύπου και η εκτίμηση της χρηματοοικονομικής θέσης της Τράπεζας και των ισχυουσών οικονομικών συνθηκών είναι τέτοια που μπορεί να εφαρμοστεί ο συμφωνηθείς τύπος χωρίς προσαρμογή, η Απόφαση προβλέπει ότι ο προσδιορισμένο αριθμός μετοχών, ο οποίος είναι ο μέγιστος αριθμός μετοχών που μπορούν να εξαγοραστούν με την εφαρμογή του συμφωνηθέντος τύπου, εξαγοράζεται, ή (z) εάν υπάρχει αχρησιμοποίητο καταβλητέο κεφάλαιο για την εφαρμογή του συμφωνηθέντος τύπου και η εκτίμηση της χρηματοοικονομικής θέσης της Τράπεζας και των ισχυουσών οικονομικών συνθηκών είναι τέτοια που δεν πρέπει να εφαρμοστεί ο συμφωνηθείς τύπος, η Απόφαση προβλέπει την εξαγορά αριθμού μετοχών, ο οποίος είναι μικρότερος από τον μέγιστο αριθμό εξοφλητέων μετοχών που μπορούν να εξαγοραστούν με την εφαρμογή του συμφωνηθέντος τύπου και μπορεί να είναι μηδέν·

(iv) η δεύτερη Απόφαση προβλέπει διαδικασία εξαγοράς των εξοφλητέων μετοχών οι οποίες δεν έχουν εξαγοραστεί σύμφωνα με την παράγραφο 3 στοιχείο ε) ή στοιχείο στ) μετά το πέρας της περιόδου CRR4·

(v) κατά παρέκκλιση οιασδήποτε διάταξης του εσωτερικού κανονισμού του συμβουλίου των διοικητών, και με την επιφύλαξη των εξουσιών του συμβουλίου των διοικητών σύμφωνα με το άρθρο 24 της συμφωνίας, το ζήτημα που αφορά την εξαγορά των εξοφλητέων μετοχών περιλαμβάνεται ως σημείο στην ημερήσια διάταξη της ετήσιας συνόδου του 2015 του συμβουλίου των διοικητών, η έκθεση υποβάλλεται προς εξέταση και οι αποφάσεις προς έγκριση από το συμβούλιο των διοικητών·

(ε) στην ετήσια σύνοδο του 2015, το συμβούλιο των διοικητών αποφασίζει για την πρώτη Απόφαση με πλειοψηφία του συνόλου των δικαιωμάτων ψήφου των ψηφιζόντων μελών, δεδομένου ότι, εάν η πρώτη αυτή Απόφαση δεν εγκριθεί με τέτοια πλειοψηφία, ο αριθμός των απαιτητών μετοχών προς εξαγορά ενδεχομένως είναι ίσος με τον μέγιστο αριθμό των μετοχών που μπορούν να εξαγοραστούν κατ’ εφαρμογή του συμφωνηθέντος τύπου, με την επιφύλαξη, σε κάθε περίπτωση, των διατάξεων της παραγράφου 3 στοιχείο στ), κατωτέρω·

(στ) εάν η πραγματική χρηματοοικονομική κατάσταση της Τράπεζας και οι ισχύουσες οικονομικές συνθήκες στο τέλος της περιόδου CRR4 διαφέρουν ουσιωδώς εκείνων που αναμένονται με βάση τις προβολές που παρασχέθηκαν προηγουμένως από την διοίκηση της Τράπεζας στο συμβούλιο των διευθυντών το 2015, υποβάλλεται ταχέως προς έγκριση νέα απόφαση στο συμβούλιο των διοικητών, με παρόμοια διαδικασία, και με την ίδια πλειοψηφία, κατά την ετήσια σύνοδο του 2016, ή προηγουμένως.

(ζ) από τη στιγμή που τίθεται σε ισχύ η απόφαση εξαγοράς συγκεκριμένου αριθμού εξοφλητέων μετοχών σύμφωνα με την παράγραφο 3 στοιχείο ε) ή την παράγραφο 3 στοιχείο στ) ανωτέρω, όλα τα μέλη που έχουν εγγραφεί στις εγκεκριμένες βάσει της παρούσας Απόφασης εξοφλητέες μετοχές παραδίδουν στην Τράπεζα μέρος ή το σύνολο των μετοχών τους κατ’ αναλογία προς την αντίστοιχη κατοχή τέτοιων μετοχών και οι εν λόγω εξαγορασθείσες ανακλητές μετοχές ακυρώνονται αυτόματα και από την ημερομηνία της εξαγοράς, με το εγκεκριμένο μετοχικό κεφάλαιο της Τράπεζας να μειώνεται κατ’ αναλογία χωρίς την ανάγκη περαιτέρω Απόφασης του συμβουλίου των διοικητών.

(η) στην ετήσια σύνοδο του 2015, το συμβούλιο των διοικητών αποφασίζει σχετικά με τη δεύτερη απόφαση με πλειοψηφία του συνόλου των ψήφων των μελών με δικαίωμα ψήφου.

10. Έναρξη ισχύος και άλλες διατάξεις

(α) Για τους σκοπούς της παρούσας Απόφασης, η ημερομηνία έναρξης ισχύος είναι η ημερομηνία έως και τις 30 Απριλίου 2011, ή μεταγενέστερη ημερομηνία, όχι μετά τις 31 Δεκεμβρίου 2011, όπως καθορίζει το συμβούλιο των διευθυντών, κατά την οποία έχουν κατατεθεί ικανοποιητικά έγγραφα στην Τράπεζα σύμφωνα με την παράγραφο 2 στοιχείο β) της παρούσας Απόφασης σχετικά με την εγγραφή σε συνολικό αριθμό τουλάχιστον 450.000[7] εξοφλητέων μετοχών.

(β) Με την επιφύλαξη των διατάξεων της παρούσας Απόφασης, οι διατάξεις της συμφωνίας εφαρμόζονται κατ’ αναλογία στις εγκεκριμένες εξοφλητέες μετοχές βάσει της παρούσας απόφασης και στις σχετικές εγγραφές βάσει αυτής, ως εάν οι μετοχές αυτές αποτελούσαν μέρος του αρχικού μετοχικού κεφαλαίου της Τράπεζας και οι εν λόγω εγγραφές και πληρωμές ήταν αρχικές εγγραφές και πληρωμές που πραγματοποιήθηκαν στο πλαίσιο του εν λόγω αρχικού μετοχικού κεφαλαίου.

(Εκδόθηκε στις 14 Μαΐου 2010)

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ ΓΙΑ ΠΡΟΤΑΣΕΙΣ

Πλαίσιο της πρότασης/πρωτοβουλίας

Ονομασία της πρότασης/πρωτοβουλίας

Πρόταση σχετικά με την εγγραφή της Ευρωπαϊκής Ένωσης για την απόκτηση νέων μεριδίων στο μετοχικό κεφάλαιο της Ευρωπαϊκής Τράπεζας για την Ανασυγκρότηση και την Ανάπτυξη (ΕΤΑΑ) μετά την απόφαση για αύξηση του κεφαλαίου της.

Σχετικός(οί) τομέας(είς) πολιτικής που αφορά(ούν) τη δομή ΔΒΔ/ΠΒΔ[8]

Τίτλος 01 – Οικονομικές και χρηματοδοτικές υποθέσεις

Χαρακτήρας της πρότασης/πρωτοβουλίας

( Η πρόταση/πρωτοβουλία αφορά νέα δράση

( Η πρόταση/πρωτοβουλία αφορά νέα δράση μετά από πιλοτικό έργο/προπαρασκευαστική δράση[9]

( Η πρόταση/πρωτοβουλία αφορά την παράταση υφιστάμενης δράσης

( Η πρόταση/πρωτοβουλία αφορά δράση προσανατολισμένη προς νέα δράση

Στόχοι

Ο(Οι) πολυετής(είς) στρατηγικός(οί) στόχος(οι) της Επιτροπής που αφορά η πρόταση/πρωτοβουλία

Στόχος: «προαγωγή της ευημερίας πέρα από την ΕΕ»

Ειδικός(οί) στόχος(οι) και δραστηριότητα(ες) ΔΒΔ/ΠΒΔ

Ειδικός στόχος αριθ.

2. Στόχος «Βελτίωση της εικόνας της ΕΕ, της εξωτερικής αντιπροσώπευσης και σχέσης με την ΕΤΕπ και την ΕΤΑΑ, άλλους διεθνείς χρηματοδοτικούς οργανισμούς, και συναφή οικονομικά φόρουμ για την ενίσχυση της σύγκλισης μεταξύ των στρατηγικών και δραστηριοτήτων τους και των εξωτερικών προτεραιοτήτων της ΕΕ»

Σχετική(ές) δραστηριότητα(ες) ΔΒΔ/ΠΒΔ

Τίτλος 01.03 - Οικονομικές και χρηματοδοτικές υποθέσεις

Αναμενόμενο(α) αποτέλεσμα(τα) και επιπτώσεις

Να προσδιοριστούν τα αποτελέσματα που αναμένεται να έχει η πρόταση/πρωτοβουλία όσον αφορά τους στοχοθετημένους(ες) δικαιούχους/ομάδες.

Μέσω της εγγραφής της ΕΕ στην αύξηση του κεφαλαίου της ΕΤΑΑ, ο κύριος στόχος είναι η αποτελεσματική εκπροσώπηση των συμφερόντων της ΕΕ στα όργανα διακυβέρνησης της ΕΤΑΑ και η διασφάλιση της σύγκλισης μεταξύ των εξωτερικών προτεραιοτήτων της ΕΕ και των στρατηγικών και δράσεων της ΕΤΑΑ, καθώς και ο κατάλληλος συντονισμός με άλλους διευθυντές της ΕΕ και συναφείς οργανισμούς της ΕΕ όταν λαμβάνουν χώρα σημαντικά ή πολιτικά ευαίσθητα εγχειρήματα ή πολιτικός διάλογος. Περαιτέρω, η συμμετοχή στην τρέχουσα αύξηση του κεφαλαίου θα εξασφαλίσει ότι το μερίδιο της ΕΕ στο κεφάλαιο της ΕΤΑΑ παραμένει τουλάχιστον σταθερό και δεν μειώνεται.

Δείκτες αποτελεσμάτων και επιπτώσεων

Να προσδιοριστούν οι δείκτες για την παρακολούθηση της υλοποίησης της πρότασης/πρωτοβουλίας.

Η επίτευξη των στόχων θα μετρηθεί μέσω του όγκου των χρηματοδοτικών δραστηριοτήτων της ΕΤΑΑ ανά περιοχή και ανά τομέα, μέσω του όγκου των χρηματοδοτικών δραστηριοτήτων της ΕΤΑΑ οι οποίες συγχρηματοδοτούνται μαζί με άλλους ΔΧΟ ή/και προγράμματα της Επιτροπής, καθώς και μέσω άλλων δεικτών στο πλαίσιο των εκ των προτέρων και εκ των υστέρων αξιολογήσεων των χρηματοδοτικών δραστηριοτήτων της ΕΤΑΑ.

Αιτιολόγηση της πρότασης/πρωτοβουλίας

Βραχυπρόθεσμη ή μακροπρόθεσμη κάλυψη αναγκών

Το άρθρο 5.3 της συμφωνίας για την ίδρυση της ΕΤΑΑ αναφέρει ότι το συμβούλιο των διοικητών επανεξετάζει το μετοχικό κεφάλαιο της ΕΤΑΑ σε διαστήματα όχι μεγαλύτερα των πέντε ετών. Η τέταρτη επισκόπηση των κεφαλαιακών πόρων (CRR4) για την περίοδο 2011-2015 αντικατοπτρίζει την ανάγκη για την ΕΤΑΑ να απαντήσει αποτελεσματικά στην κρίση εντός των καταστατικών ορίων και να επανακατευθύνει τη μεσοπρόθεσμη στρατηγική της λαμβάνοντας υπόψη τον σημαντικό αντίκτυπο της κρίσης στην περιοχή άσκησης των δραστηριοτήτων της. Προκειμένου να διατηρηθεί αρκετό κεφάλαιο και να υπάρξει μεσοπρόθεσμα εύλογο επίπεδο δραστηριότητας, οι διοικητές της ΕΤΑΑ αποφάσισαν στην ετήσια σύνοδο τους το 2010 να αυξήσουν κατά 10 δισεκατομμύρια ευρώ το εγκεκριμένο μετοχικό κεφάλαιο της ΕΤΑΑ.

Οι λεπτομέρειες της συμμετοχής της ΕΕ στην αύξηση του κεφαλαίου της ΕΤΑΑ δεν προβλέπουν καμία εκταμίευση.

Μετά την έκδοση της Απόφασης αριθ. 126 από τους διοικητές, το εξοφληθέν μέρος της αύξησης του κεφαλαίου (1 δισεκατομμύριο ευρώ) καταβλήθηκε μέσω της ενσωμάτωσης στο κεφάλαιο μέρους των ελεύθερων αποθεματικών της ΕΤΑΑ. Όλοι οι μέτοχοι της ΕΤΑΑ λαμβάνουν αυτόματα εξοφλημένες μετοχές σε αναλογία με την υφιστάμενη συμμετοχή τους (που ισοδυναμεί με 30,31 εκατομμύρια ευρώ για την ΕΕ), χωρίς να απαιτείται η λήψη οιωνδήποτε περαιτέρω διαδικαστικών μέτρων από τους ίδιους τους μετόχους.

Η παρούσα πρόταση αποσκοπεί στην αύξηση του καταβλητέου τμήματος του εγγεγραμμένου μετοχικού κεφαλαίου από την ΕΕ. Μετά την έκδοση της Απόφασης 128 από τους διοικητές της ΕΤΑΑ, το τμήμα αυτό του κεφαλαίου θα αυξηθεί κατά 270,13 εκατομμύρια ευρώ (27.013 μετοχές των 10.000 εκάστη).

Η εγγραφή της ΕΕ για τις πρόσθετες αυτές μετοχές αποβλέπει στη διατήρηση των δικαιωμάτων ψήφου της ΕΕ εντός της ΕΤΑΑ.

Τα μέλη αναμένονται να καταθέσουν τις πράξεις εγγραφής έως και τις 30 Απριλίου 2011, ή σε μεταγενέστερη ημερομηνία την οποία πρόκειται να καθορίσει το συμβούλιο των διευθυντών, αλλά σε κάθε περίπτωση όχι αργότερα από τις 31 Δεκεμβρίου 2011.

Προστιθέμενη αξία της συμμετοχής της ΕΕ

Η εντολή την οποία έχει λάβει η ΕΤΑΑ αναφορικά με τη διαδικασία μετάβασης σε οικονομία της αγοράς είναι μοναδική σε σχέση με τους Διεθνείς Χρηματοδοτικούς Οργανισμούς (ΔΧΟ) και αποβλέπει μάλλον στην στήριξη των συστημικών αλλαγών παρά στην επίτευξη αναπτυξιακών αποτελεσμάτων. Η επιλογή αυτή βασίστηκε στην πεποίθηση ότι η δημοκρατική και πλουραλιστική οικονομία της αγοράς αποτελεί τη μορφή κοινωνικής οργάνωσης η οποία μπορεί να δώσει τα καλύτερα αποτελέσματα για τους πολίτες: ικανοποιητικές θέσεις εργασίας, μείωση της φτώχειας, υψηλότερα εισοδήματα, υψηλής ποιότητας υπηρεσίες, βιώσιμο περιβάλλον και ισότητα μεταξύ των φύλλων. Είκοσι χρόνια οικονομικής και πολιτικής περιόδου έχουν παραγάγει εντυπωσιακά αποτελέσματα για πολλές από τις χώρες που βρίσκονται στην περιοχή άσκησης των δραστηριοτήτων της ΕΤΑΑ, πλην όμως η διαδικασία της μετάβασης δεν έχει ακόμα ολοκληρωθεί και έχει καταστεί πολύ εύθραυστη. Η πείρα έχει δείξει ότι η μετάβαση σε εύρυθμα λειτουργούσες αγορές δεν αποτελεί γραμμική διαδικασία και η κρίση συνοδεύτηκε από σημαντικές διαπιστώσεις αναφορικά με την αντοχή και τη διατηρησιμότητα προγενέστερων επιτευγμάτων στο πλαίσιο της μετάβασης.

Μεταξύ του τέταρτου τριμήνου του 2008 και του δευτέρου τριμήνου του 2009, η περιοχή στην οποία δραστηριοποιείται η ΕΤΑΑ γνώρισε την εντονότερη οικονομική συρρίκνωση από τα πρώτα χρόνια της μετάβασης. Η οικονομική κάμψη στο τέλος του 2008 και το πρώτο εξάμηνο του 2009 προκλήθηκε από σοβαρές και ταυτόχρονες διαταραχές στις εξαγωγές, στις αγορές εμπορευμάτων και στις κεφαλαιακές ροές στην περιοχή. Οι διαταραχές αυτές επιδεινώθηκαν από γνωστές αδυναμίες σε πολλές χώρες της περιοχής, συμπεριλαμβανομένων του υψηλού ιδιωτικού εξωτερικού χρέους, της υπερβολικής εξάρτησης της πιστωτικής επέκτασης από εξωτερική χρηματοδότηση και, σε ορισμένες περιπτώσεις, της έκφρασης του χρέους των νοικοκυριών και των επιχειρήσεων σε ξένο νόμισμα.

Η ΕΤΑΑ ανταποκρίθηκε με ταχύ και αποφασιστικό τρόπο στις ανάγκες των χωρών στις οποίες δραστηριοποιείται και των πελατών της κατά τη διάρκεια της κρίσης. Κάτω από πολύ αντίξοες συνθήκες, η ΕΤΑΑ κατόρθωσε επίσης να διαδραματίσει πλήρως τον αντικυκλικό της ρόλο και να προσφέρει ευέλικτη και ισχυρή απάντηση ενάντια στην κρίση, τόσο ποσοτικά όσο και ποιοτικά, σε στενή συνεργασία με άλλους ΔΧΟ. Ειδικότερα, ο ρόλος της ΕΤΑΑ ήταν καίριος για την περαιτέρω συνδρομή στην περιοχή προκειμένου να διατηρηθεί και να ενισχυθεί η ανάκαμψή της, χρηματοδοτώντας κυρίως τον ιδιωτικό τομέα και αυξάνοντας το αποτέλεσμα της χρηματοδότησης αυτής με την προσφυγή σε συμμετοχές στο μετοχικό κεφάλαιο και άλλα καινοτόμα εργαλεία επιμερισμού των κινδύνων. Η ΕΤΑΑ είχε επίσης καθοριστικό ρόλο στην στήριξη του χρηματοπιστωτικού τομέα και των ΜΜΕ, αλλά επίσης και στους τομείς της ενεργειακής απόδοσης και του ενεργειακού εφοδιασμού, της πυρηνικής ασφάλειας, καθώς και των περιβαλλοντικών και δημοτικών υποδομών. Η αύξηση του κεφαλαίου θα επιτρέψει στην Τράπεζα να διατηρήσει επαρκές κεφάλαιο προκειμένου να εξασφαλιστεί μεσοπρόθεσμα ένα εύλογο επίπεδο δραστηριότητας.

Κυριότερα διδάγματα που αποκομίστηκαν από ανάλογες εμπειρίες του παρελθόντος

Οι μέτοχοι της ΕΤΑΑ (μεταξύ των οποίων περιλαμβάνονται όλα τα κράτη μέλη της ΕΕ, η ΕΤΕπ και η Επιτροπή εκπροσωπούσα την ΕΕ) συμμετείχαν ενεργά στη διαδικασία της CRR4. Βάσει της ανάλυσης των κεφαλαιακών απαιτήσεων και των διαβουλεύσεων με τους μετόχους, στην απόφαση για την αύξηση του κεφαλαίου λήφθηκαν υπόψη τα ακόλουθα στοιχεία:

– η ΕΤΑΑ πρέπει να διαθέτει την επιχειρησιακή ικανότητα να στηρίξει την περιοχή των δραστηριοτήτων της την επομένη της παγκόσμιας χρηματοπιστωτικής κρίσης, στο πλαίσιο της προτεινόμενης ετήσιας εξέλιξης του όγκου των δραστηριοτήτων της στην περιοχή·

– οιαδήποτε προτεινόμενη μέθοδος για την ενίσχυση του μετοχικού κεφαλαίου πρέπει να επιδιώκει την ελαχιστοποίηση της επίπτωσης στους προϋπολογισμούς των μετόχων·

– η διάρθρωση της αύξησης του κεφαλαίου πρέπει να αντικατοπτρίζει τον προσωρινό χαρακτήρα των αναγκών που καλείται να ικανοποιήσει η ΕΤΑ στο πλαίσιο της κρίσης και μετά από αυτήν, έτσι ώστε οιοδήποτε μη χρησιμοποιηθέν καταβλητέο κεφάλαιο να εξαγοραστεί και να «επιστραφεί» στους μετόχους μετά το τέλος της περιόδου CRR4. Το επίπεδο της εξαγοράς θα υπολογιστεί βάσει ενός συμφωνηθέντος τύπου (δοκιμή χρησιμοποίησης του κεφαλαίου σύμφωνα με το καταστατικό) αλλά θα λάβει επίσης υπόψη την χρηματοοικονομική κατάσταση της Τράπεζας και τις οικονομικές συνθήκες που ισχύουν στο τέλος της περιόδου CRR4·

– η ΕΤΑΑ πρέπει να διατηρήσει την πιστοληπτική διαβάθμιση ΑΑΑ προκειμένου να είναι αποτελεσματική στην υλοποίηση της εντολής της·

– μια αύξηση στο εγγεγραμμένο κεφάλαιο με την κεφαλαιοποίηση μέρους των γενικών αποθεματικών θα αναγνωρισθεί από τους ομολογιούχους ως περαιτέρω επιβεβαίωση της στήριξης των μετόχων.

Συνέπεια και ενδεχόμενη συνέργεια με άλλα συναφή μέσα

Η Επιτροπή προάγει συστηματικά τη στενή συνεργασία και τις κοινές πρωτοβουλίες με την ΕΤΑΑ, την ΕΤΕπ και άλλους ΔΧΟ, καθώς απαιτούνται όλο και περισσότερο συντονισμένες δράσεις μεταξύ δωρητών/ΔΧΟ για την διατήρηση της ανάκαμψης σε ένα εύθραυστο και δημοσιονομικά περιορισμένο οικονομικό περιβάλλον. Η στενή συνεργασία με την ΕΤΑΑ στηρίζει επίσης την επίτευξη των στόχων της ΕΕ στο πεδίο των οικονομικών εξωτερικών σχέσεων.

Η ενίσχυση της συνεργασίας με ΔΧΟ είναι μια από τις προτεραιότητες της Επιτροπής, όπως προβλέπεται μεταξύ άλλων στο γενικό πλαίσιο πολιτικής της ευρωπαϊκής συναίνεσης για την ανάπτυξη που εγκρίθηκε το 2005, όπου τονίζεται η ανάγκη βελτίωσης του συντονισμού της ενίσχυσης. Παράλληλα, πρόκειται να εξετασθούν από την ΕΕ νέες και περισσότερο πιεστικές υφιστάμενες προκλήσεις στο πλαίσιο της κλιματικής αλλαγής και της χρηματοδότησης της οικονομικής ανάπτυξης. Οι ανάγκες αυτές απορρέουν αντίστοιχα από την διάσκεψη των Ηνωμένων Εθνών στην Κοπεγχάγη για την κλιματική αλλαγή (2009), όπου υπογραμμίστηκε η ανάγκη εξεύρεσης λύσεων για τη χρηματοδότηση της καταπολέμησης της κλιματικής αλλαγής στις αναπτυσσόμενες χώρες, και από την συνθήκη της Λισαβόνας (2009), η οποία καθιστά την μείωση και εξάλειψη της φτώχειας πρωταρχικό στόχο της πολιτικής της Ευρωπαϊκής Ένωσης στον τομέα της συνεργασίας για την ανάπτυξη.

Στο πλαίσιο αυτό, η Επιτροπή στηρίζει, ειδικότερα, τη συνεργασία της με την ΕΤΕπ και την ΕΤΑΑ βάσει τριμερών (ΕΚ-ΕΤΕπ-ΕΤΑΑ) μνημονίων συνεννόησης, καθώς και με τη βοήθεια μηχανισμών που συνδυάζουν επιχορηγήσεις και δανειακές διευκολύνσεις, όπως είναι το επενδυτικό πλαίσιο των Δυτικών Βαλκανίων και η επενδυτική διευκόλυνση γειτονίας.

Διάρκεια και δημοσιονομικός αντίκτυπος της δράσης

( Πρόταση/Πρωτοβουλία περιορισμένης διάρκειας

- ( Ισχύουσα πρόταση/πρωτοβουλία από την [ΗΗ/MM]ΕΕΕΕ μέχρι την [ΗΗ/MM]ΕΕΕΕ

- ( Δημοσιονομικός αντίκτυπος από το ΕΕΕΕ μέχρι το ΕΕΕΕ

( Πρόταση/πρωτοβουλία απεριόριστης διάρκειας

- Περίοδος σταδιακής εφαρμογής από τον Απρίλιο του 2011 έως το Δεκέμβριο 2011,

Προβλεπόμενος (οι) τρόπος(οι) διαχείρισης [10]

( Κεντρική άμεση διαχείριση από την Επιτροπή

( Κ εντρική έμμεση διαχείριση με ανάθεση καθηκόντων σε :

- ( εκτελεστικούς οργανισμούς

- ( οργανισμούς που δημιουργούνται από τις Κοινότητες[11]

- ( εθνικούς δημόσιους οργανισμούς/οργανισμούς με αποστολή δημόσιας υπηρεσίας

- ( πρόσωπα επιφορτισμένα με την εκτέλεση συγκεκριμένων δράσεων δυνάμει του τίτλου V της συνθήκης για την για την Ευρωπαϊκή Ένωση, όπως προσδιορίζονται στην αντίστοιχη βασική πράξη κατά την έννοια του άρθρου 49 του δημοσιονομικού κανονισμού.

( Επιμερισμένη διαχείριση με τα κράτη μέλη

( Αποκεντρωμένη διαχείριση με τρίτες χώρες

( Από κοινού διαχείριση με διεθνείς οργανισμούς (να προσδιοριστεί)

Αν αναφέρονται περισσότεροι τρόποι διαχείρισης, παρακαλείσθε να τους διευκρινίσετε στο τμήμα «Παρατηρήσεις».

Παρατηρήσεις

Α/A

ΜΕΤΡΑ ΔΙΑΧΕΙΡΙΣΗΣ

Κανόνες παρακολούθησης και αναφοράς

Προσδιορίστε τη συχνότητα και τους όρους

Η διαχείριση των χρηματοδοτικών δράσεων της ΕΤΑΑ πραγματοποιείται σύμφωνα με τους κανόνες και τις διαδικασίες της Τράπεζας, συμπεριλαμβανομένων των ενδεδειγμένων μέτρων εξακρίβωσης των λογαριασμών, ελέγχου και εποπτείας. Όπως προβλέπεται στη συμφωνία για την ίδρυση της ΕΤΑΑ, η ελεγκτική επιτροπή της ΕΤΑΑ, η οποία επικουρείται από εξωτερικούς ελεγκτές, συνδράμει το συμβούλιο των διευθυντών της ΕΤΑΑ και είναι αρμόδια για την εξακρίβωση της κανονικότητας των πράξεων και λογαριασμών της ΕΤΑΑ. Το συμβούλιο των διευθυντών, στο οποίο η ΕΕ, εκπροσωπούμενη από την Επιτροπή, έχει έναν διευθυντή, υποβάλλει τους ελεγμένους λογαριασμούς για κάθε οικονομικό έτος προς έγκριση στο συμβούλιο των διοικητών, σε κάθε ετήσια σύνοδο και εγκρίνει τον προϋπολογισμό της ΕΤΑΑ.Το συμβούλιο των διοικητών εγκρίνει, αφού εξετάσει την έκθεση των ελεγκτών, τον γενικό προϋπολογισμό και την κατάσταση αποτελεσμάτων της ΕΤΑΑ.

Επιπλέον, το συμβούλιο των διευθυντών καταρτίζει πολιτικές και λαμβάνει αποφάσεις αναφορικά με δάνεια, εγγυήσεις, επενδύσεις σε μετοχικό κεφάλαιο, δανεισμό από την ΕΤΑΑ, την παροχή τεχνικής βοήθειας και άλλες δράσεις της ΕΤΑΑ σύμφωνα με τις γενικές κατευθύνσεις του συμβουλίου των διοικητών.

Τέλος, το συμβούλιο των διευθυντών δημιούργησε τις επιτροπές για να την συνδράμουν στο έργο της: την ελεγκτική επιτροπή που προαναφέρθηκε, την επιτροπή προϋπολογισμού και διοικητικών υποθέσεων και την επιτροπή χρηματοδοτικής και επιχειρησιακής πολιτικής. Ο διευθυντής της ΕΕ (ή ο αναπληρωτής του) συμμετέχει σε όλες αυτές·τις επιτροπές.

Σύστημα διαχείρισης και ελέγχου

Κίνδυνος(οι) που έχει(ουν) επισημανθεί

Στο πλαίσιο της CRR4, η ανάλυση των επιλογών ενίσχυσης του κεφαλαίου βασίστηκε στην ανάγκη συμμόρφωσης με τον προβλεπόμενο από το καταστατικό της ΕΤΑΑ «δείκτη μόχλευσης», τις απαιτήσεις οικονομικού κεφαλαίου που απορρέουν από την εφαρμογή της «πολιτικής οικονομικού κεφαλαίου», την διατήρηση της πιστοληπτικής διαβάθμισης ΑΑΑ της ΕΤΑΑ, καθώς και την αποτελεσματική και αποδοτική χρήση του κεφαλαίου των μετόχων.

Ένας από τους κινδύνους για τον προϋπολογισμό της ΕΕ συνδέεται με τον καταβλητέο χαρακτήρα τμήματος του κεφαλαίου. Βάσει της συμφωνίας για την ίδρυση της ΕΤΑΑ, η Τράπεζα μπορεί να ζητήσει την εξόφληση μέρους ή του συνόλου του προς καταβολή τμήματος του κεφαλαίου για το οποίο έχει προεγγραφεί η Ευρωπαϊκή Ένωση εάν το χρειάζεται για να καλύψει τις υποχρεώσεις της. Η πιθανότητα επέλευσης του γεγονότος αυτού κρίνεται πάντως πολύ χαμηλή.

Προβλεπόμενη(ες) μέθοδος(οι) ελέγχου

Το άρθρο 5.3 της συμφωνίας για την ίδρυση της ΕΤΑΑ αναφέρει ότι το συμβούλιο των διοικητών προβαίνει σε επανεξέταση του μετοχικού κεφαλαίου της Τράπεζας τουλάχιστον κάθε πέντε χρόνια. Η πέμπτη επισκόπηση των κεφαλαιακών πόρων (CRR5) για την περίοδο 2016-2020 θα δρομολογηθεί στο τέλος της περιόδου CRR4.

Mέτρα για την πρόληψη της απάτης και των παρατυπιών

Προσδιορίστε υπάρχοντα ή προβλεπόμενα μέτρα πρόληψης και προστασίας

Η ΕΤΑΑ διαθέτει ανεξάρτητη υπηρεσία υπευθύνου συμμόρφωσης (Office of Chief Compliance Officer - OCCO), της οποίας προΐσταται ο υπεύθυνος αξιωματούχος συμμόρφωσης (Chief Compliance Officer - OCCO) που αναφέρει απευθείας στον πρόεδρο και ετησίως, ή ανάλογα με τις ανάγκες, στην επιτροπή ελέγχου των λογαριασμών. Η εντολή της OCCO είναι να προάγει την χρηστή διακυβέρνηση και να διασφαλίζει την εφαρμογή των υψηλότερων προτύπων ακεραιότητας σε όλες τις δραστηριότητες της ΕΤΑΑ σύμφωνα με τις διεθνείς βέλτιστες πρακτικές. Οι αρμοδιότητες της OCCO περιλαμβάνουν τη διεκπεραίωση ζητημάτων ακεραιότητας, δέουσας επιμέλειας, εμπιστευτικότητας, σύγκρουσης συμφερόντων, εταιρικής διακυβέρνησης, λογοδοσίας, δεοντολογίας, καταπολέμησης της νομιμοποίησης παράνομου χρήματος, χρηματοδότησης τρομοκρατικών ενεργειών και πρόληψης δόλιων πρακτικών και διαφθοράς. Η OCCO είναι υπεύθυνη για την διερεύνηση ισχυρισμών περί απάτης, διαφθοράς και παραβατικής συμπεριφοράς. Παράλληλα, εκπαιδεύει και παρέχει συμβουλές, κατά περίπτωση, σε μέλη του προσωπικού της ΕΤΑΑ που έχουν διορισθεί διευθυντές στα συμβούλια επιχειρήσεων στις οποίες διαθέτει συμμετοχή η ΕΤΑΑ. Η δέουσα χρηματοοικονομική επιμέλεια και επιμέλεια σε θέματα ακεραιότητας αποτελεί αναπόσπαστο μέρος της διαδικασίας με την οποία η Τράπεζα εγκρίνει νέες πράξεις καθώς και την παρακολούθηση των υφιστάμενων συναλλαγών της. Η ΕΤΑΑ δημοσιεύει στο δικτυακό της τόπο την έκθεση της OCCO κατά της διαφθοράς.

Η OCCO έχει την ιδιαίτερη ευθύνη για την διαχείριση του μηχανισμού λογοδοσίας της ΕΤΑΑ, που επί του παρόντος είναι ο ανεξάρτητος μηχανισμός προσφυγών (Independent Recourse Mechanism). Ο εν λόγω μηχανισμός πρόκειται να αντικατασταθεί από τον μηχανισμό καταγγελιών σχεδίων (Project Complaint Mechanism), ο οποίος αξιολογεί και εξετάζει καταγγελίες σχετικά με σχέδια που χρηματοδοτούνται από την ΕΤΑΑ και αποφαίνεται, όπου απαιτείται, κατά πόσον κατά την έγκριση κάποιου συγκεκριμένου σχεδίου η ΕΤΑΑ ενήργησε σύμφωνα με τις σχετικές της πολιτικές.

EΚΤΙΜΩΜΕΝΗ ΕΠΙΠΤΩΣΗ ΤΗΣ ΠΡοτασησ/πρωτοβουλιασ

Τομέας(ε ίς) του πολυετούς δημοσιονομικού πλαισίου και γραμμή(ές) των δαπανών του προϋπολογισμού που επηρεάζονται

- Υφιστάμενες γραμμές προϋπολογισμού

Κατά σειρά τομέων πολυετούς δημοσιονομικού πλαισίου και γραμμών προϋπολογισμού

Τομέας του πολυετούς δημοσιονομικού πλαισίου | Γραμμή του προϋπολογισμού | Τύπος δαπανών | Συμμετοχή |

Αριθμός [Περιγραφή………………………...……….] | ΔΠ/ΜΔΠ ([12]) | χωρών ΕΖΕΣ[13] | από υποψήφιες χώρες[14] | τρίτων χωρών | κατά την έννοια του άρθρου 18 παράγραφος 1 στοιχείο αα) του δημοσιονομικού κανονισμού |

4 | 01.03.01.02 Ευρωπαϊκή Τράπεζα για την Ανασυγκρότηση και Ανάπτυξη – προς καταβολή τμήμα του εγγεγραμμένου κεφαλαίου | ΔΠ | ΟΧΙ | ΟΧΙ | ΟΧΙ | ΟΧΙ |

Εκτιμώμενες επιπτώσεις στις δαπάνες

Συνοπτική παρουσίαση της εκτιμώμενες επίπτωσης στις δαπάνες

Οι λεπτομέρειες της συμμετοχής της ΕΕ στην αύξηση του κεφαλαίου της ΕΤΑΑ δεν προβλέπουν καμία λειτουργική δαπάνη.

Τομέας πολυετούς δημοσιονομικού πλαισίου: | 5 | «Διοικητικές δαπάνες » |

Σε εκατ. ευρώ (με 3 δεκαδικά ψηφία)

Λοιπές δαπάνες διοικητικού χαρακτήρα |

Εκτιμώμενες απαιτήσεις ανθρωπίνων πόρων

- ( Η πρόταση/πρωτοβουλία δεν συνεπάγεται τη χρησιμοποίηση ανθρώπινων πόρων

- ( Η πρόταση/πρωτοβουλία απαιτεί τη χρήση ανθρωπίνων πόρων, όπως εξηγείται παρακάτω::

Η εκτίμηση εκφράζεται σε πλήρη ποσά (ή το πολύ με ένα δεκαδικό ψηφίο)

Έτος 2010 | Έτος 2011 | Έτος 2012 | Έτος 2013 | …να εγγραφούν όσα έτη απαιτούνται, ώστε να εμφαίνεται η διάρκεια των επιπτώσεων (βλ. σημείο 1.6) |

( Θέσεις απασχόλησης του πίνακα προσωπικού (θέσεις μόνιμων και έκτακτων υπαλλήλων) |

Εξωτερικό προσωπικό |

Συμβατότητα με το ισχύον πολυετές δημοσιονομικό πλαίσιο

- ( Η πρόταση/πρωτοβουλία είναι συμβατή με το ισχύον πολυετές δημοσιονομικό πλαίσιο.

- Η πρόταση είναι συμβατή με τον ισχύοντα δημοσιονομικό προγραμματισμό. Η ΕΤΑΑ μπορεί ωστόσο να απαιτήσει, βάσει της συμφωνίας ιδρύσεώς της, την πληρωμή του συνόλου ή μέρους του προς καταβολή τμήματος του μετοχικού κεφαλαίου για το οποίο έχει προεγγραφεί η Ευρωπαϊκή Ένωση. Η πιθανότητα επέλευσης ενός τέτοιου γεγονότος κρίνεται ωστόσο πολύ μικρή.

Συμμετοχή τρίτων στη χρηματοδότηση

- ( Η πρόταση/πρωτοβουλία δεν προβλέπει συγχρηματοδότηση από τρίτα μέρη

Εκτιμώμενη επίπτωση στα έσοδα

- ( Η πρόταση/πρωτοβουλία δεν έχει κανένα δημοσιονομικό αντίκτυπο στα έσοδα.

[1] Σύμφωνα με την απόφαση 90/674/ΕΟΚ του Συμβουλίου, της 19ης Νοεμβρίου 1990, η ΕΕ εκπροσωπείται από την Επιτροπή στην ΕΤΑΑ.

[2] Το εγγεγραμμένο κεφάλαιο της ΕΕ στην ΕΤΑΑ αποτελείτο από καταβεβλημένο κεφάλαιο ύψους 157,5 εκατομμυρίων ευρώ και από καταβλητέο κεφάλαιο ύψους 442,5 εκατομμυρίων ευρώ.

[3] ΕΕ L 52 της 22.2.1997, σ. 15.

[4] Μετά την προσχώρησή τους στην ΕΕ το 2004 και 2007, μεταξύ των χωρών στις οποίες δραστηριοποιείται η ΕΤΑΑ περιλαμβάνονται επίσης ορισμένα κράτη μέλη της ΕΕ: Πολωνία, Ρουμανία, Βουλγαρία, Σλοβακική Δημοκρατία, Εσθονία, Σλοβενία, Ουγγαρία, Λετονία και Λιθουανία. Μολονότι η ΕΤΑΑ ήταν ιδιαίτερα δραστήρια στη διαδικασία μετάβασης, ο ρόλος της φθίνει στις χώρες αυτές τα τελευταία χρόνια και θα υποχωρήσει ακόμη περισσότερο στο μέλλον. Ειδικότερα, αρκετές χώρες αναμένεται να εισέλθουν σε μια σταδιακή διαδικασία τερματισμού των δραστηριοτήτων της ΕΤΑΑ έως το 2015.

[5] Μετά την αύξηση του καταβεβλημένου κεφαλαίου, το εγκεκριμένο μετοχικό κεφάλαιο της Τράπεζας θα ανέλθει σε 21 δισεκατομμύρια ευρώ. Η κατά 9 δισεκατομμύρια ευρώ αύξηση αντιπροσωπεύει αύξηση 42,857% του εγκεκριμένου κεφαλαίου· ως εκ τούτου κάθε μέτοχος θα δικαιούται να εγγραφεί για μερίδιο έως 42,857% της τρέχουσας συμμετοχής του κατά τη χρονική στιγμή έγκρισης της αύξησης προκειμένου να διατηρηθεί η συμμετοχική σύνθεση.

[6] Με βάση τον συμφωνηθέντα τύπο, το ποσό του μη χρησιμοποιηθέντος καταβλητέου κεφαλαίου θα είναι μηδέν εάν το κυκλοφορούν ενεργητικό της Τράπεζας ισούται με ή υπερβαίνει το 87% του μη απομειωμένου εγγεγραμμένου κεφαλαίου, των αποθεματικών και των πλεονασμάτων.

[7] 50% του αριθμού των νέων εγκεκριμένων εξοφλητέων μετοχών.

[8] ABM: Activity-Based Management – ΔΒΔ: Διαχείριση βάσει δραστηριοτήτων. ABB: Activity-Based Budgeting, ΠΒΔ: προϋπολογισμός βάσει δραστηριοτήτων.

[9] Όπως αναφέρεται στο άρθρο 49 παράγραφος 6 στοιχεία α) ή β) του δημοσιονομικού κανονισμού.

[10] Οι εξηγήσεις σχετικά με τους τρόπους διαχείρισης καθώς και οι παραπομπές στον δημοσιονομικό κανονισμό διατίθενται στον δικτυακό τόπο http://www.cc.cec/budg/man/budgmanag/budgmanag_en.html

[11] Όπως αναφέρονται στο άρθρο 185 του Δημοσιονομικού Κανονισμού.

[12] ΔΠ= Διαχωριζόμενες πιστώσεις / ΜΔΠ= Μη διαχωριζόμενες πιστώσεις

[13] ΕΖΕΣ: Ευρωπαϊκή Ζώνη Ελεύθερων Συναλλαγών.

[14] Υποψήφιες χώρες και, ενδεχομένως, εν δυνάμει υποψήφιες χώρες των Δυτικών Βαλκανίων.

[15] Τεχνική ή/και διοικητική βοήθεια και δαπάνες στήριξης της εφαρμογής προγραμμάτων ή/και δράσεων της ΕΕ (πρώην γραμμές «BA»), έμμεση έρευνα, άμεση έρευνα.

[16] ΣΥ = Συμβασιούχος υπάλληλος· ΤΥ= τοπικός υπάλληλος, ΑΕΕ = αποσπασμένος εθνικός εμπειρογνώμονας, ΠΠ= προσωρινό προσωπικό (« Intérimaire »)· ΝΕΑ = νέος εμπειρογνώμονας σε αντιπροσωπεία.

[17] Κάτω από το ανώτατο όριο εξωτερικού προσωπικού βάσει επιχειρησιακών πιστώσεων (πρώην γραμμές «BA»).

[18] Κυρίως για τα Διαρθρωτικά Ταμεία, το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και το Ευρωπαϊκό Ταμείο Αλιείας (ΕΤΑ).